รองนายกรัฐมนตรี ระบุ เลือกตั้ง 24 มี.ค.เป็นไปได้มากที่สุด พร้อมเผย พ.ร.ฎ.เลือกตั้งออกภายในสัปดาห์หน้า
นายวิษณุ เครืองาม รองนายกรัฐมนตรี กล่าวว่า กำหนดวันเลือกตั้งการที่ กกต.จะกำหนดวันเลือกตั้ง และสามารถประกาศผลเลือกตั้งได้ภายใน 9 พฤษภาคม นั้น อยู่ที่กกต.จะบริหารจัดการ ทั้งนี้จากการที่ได้หารือกับผู้ร่างรัฐธรรมนูญ รวมถึงผู้ที่เกี่ยวข้องด้านกฎหมายต่างๆ แล้ว ต่างระบุว่า 150 วันในจัดการเลือกตั้งให้แล้วเสร็จ เป็นคนละส่วนกันกับ 60 วันในการประกาศผลการเลือกตั้ง แต่หาก กกต. ระบุว่าสามารถทำให้อยู่ในกรอบเดียวกันได้ก็ไม่เป็นปัญหา ทั้งนี้ส่วนตัว มองว่าวันที่ 24 มีนาคมถือเป็นวันที่เหมาะสมที่สุดที่จะจัดการเลือกตั้ง เนื่องจากพิจารณาจากหลายปัจจัย ทั้งการประกาศพระราชกฤษฎีกาการเลือกตั้ง ซึ่งน่าจะมีการประกาศได้ภายในสัปดาห์หน้า        ส่วนแนวทางที่จะประกาศผลการเลือกตั้งไปก่อน แต่เมื่อตรวจสอบพบความผิดก็ดำเนินการในภายหลังนั้น รองนายกรัฐมนตรีกล่าวว่า หากพบกระทำผิดหลายรายก็อาจจะเกิดปัญหาในการจัดตั้งรัฐบาลได้ เพราะหากตั้งรัฐบาลไปแล้วเสียงที่อยู่ในรัฐบาลถูกใบแดงจาก กกต.อาจทำให้กลายเป็นรัฐบาลเสียงข้างน้อยได้